Amasias a ngabə́ ókalǎ bisəb məwóm mə́bɛ̄ ai bítán éyɔŋ a ngábɛ́d ńkūkúmá, a ngádzóe mim̀bú mə̄wóm mə́bɛ̄ ai ebǔl á Yērúzalɛm. Nyiá á ngābə́ dzwé nâ Yehoadân yǎ Yērúzalɛm. 2A ngábɔ é mam mə́ nə́ ḿbəŋ á mís mə́ Ńtondôbə, a fyáŋán bɔ̌ naa ǹnə́m o ngábə́ kig fɔ́ɔ́ nyē á sááŋ. 3Ǹnyie anə́ édzōē é ngáyə́m nyē á mɔ́[62], ńdɔ a ngáman wé bə́síé bóé yā bə́ ngáwé ńkūkúmá, ésīá wōē. 4Hədá a ndzí kig wé bɔ́n bábán, amú á nə ǹtilán á mvéndé á kálada Mósɛs nâ Ǹtondôbə a ngábéndē nâ: “Běsīá bâyəǎn kig wêban ású bɔ́n, ngə́ bɔ́n ású bēsīá, mod ósə a yi wú ású ńsə́m wóé nyémēn.”[63]5Ńdɔ Amasias a ngátógan bǒd yā Yúda, a tə́lé bɔ anə́ mə̄ndá mə́ bod bədzóē bakúda ai miǹtɛd ású Yúda ásə ai Bényamín. Ńdɔ a ngaláŋ ébá bə́ ngábə́ ókalǎ bisəb məwóm mə́bɛ̄ ai mvug, ńdɔ a ngáyén bod bakúda miǹtɛd mílɛ́, bə́ yəan ású bítá, ngul yǎ bəlan ai məkɔ̌ŋ ai biběn. 6Á mvús tě, ńdɔ a ngákǔs fə biwólō míńyóyɔ́g mí bod bakúda ǹtɛd á táŋ bətaléńta bə́ sílíba ǹtɛd. 4Ńdɔ mod Zambá á ngāzū ábə̄ nyé nyé ai nyé nâ: “Ǎ ńkúkúmá ! Tə ǹsámbá bítá yā Ísraɛ̂l wâzu bámán ai wa amú Ńtondôbə á sə́ kig ai Ísraɛ̂l, bɔ́n bə́ Efraím bə́tē ! 8Amú ngə́ bə́ sɔ́ ai wa, o fyáŋan vuŋ, o fyáŋan kig lúman ai ngul ésə, Zambá a yi tə́ fə bɔ̌ naa ó sēndé á mís míńzízíŋ míe, amú hə Zambá étam énye a bələ́ ngul yǎ tóne ai ngul yǎ ákpee.” 9Ńdɔ Amasias a ngadzó ai mod Zambá nâ: “Byǎyi bɔ yá ai bə́taléńta ǹtɛ̌d yā mə̄ ngávə́ ńsāmbā bítá yā Ísraɛ̂l ?” Mod Zambá nyé ai nyé nâ: “Ǹtondôbə a nə ngul yə ávə̄ wa abuí a lodo nálā.” 10Ńdɔ Amasias a ngásoe ńsámbá bítá ó ngásɔ́ Éfraím, ó dúgan á māl mábán, dzam dá é bod bá bə́ ngáliŋan fɔ́ɔ́ éyə́gan ai Yúda, bə́ ngádúgan á māl mábán ai m̀bə̂ olún á ńnə̄m. 11Éyɔŋ Amasias a ngábi ábím ngul láyəan, ńdɔ á ngákə kə ai ayɔŋ díé á ḿbīgīlí Ǹkǔ, a wé bod bakúda awômo á bɔ́n bə́ Séir. 12Ńdɔ̄ bɔ́n bə́ Yúda bə́ ngábi bod bakúda awômo bə́ tála, bə́ mān kə ai bɔ́ ôbobon ńkóm ákɔ́g, bə́ ngasógolo bɔ á sí, ńdɔ̄ bə́ ngáman tsáī bə́sə.